Diari Oficial de la Generalitat Valenciana


Sumari del DOGV 4509, del 28-05-2003 (2003/6090)

ORDE de 8 de maig 2003, de la Conselleria de Sanitat, que convoca tres beques per a ajudes a estudis i per a la formació en investigació en matèries d'anàlisi epidemiològica i estadística dels sistemes d'informació en salut pública, per a l'any 2003.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4509

Data del DOGV
:   28-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/6090


Data del document
:   08-05-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * estadística
    * ajuda pública
    * suport econòmic
    * assignació per estudis
    * sistema d'informació
    * matemàtiques

ORDE de 8 de maig 2003, de la Conselleria de Sanitat, que convoca tres beques per a ajudes a estudis i per a la formació en investigació en matèries d'anàlisi epidemiològica i estadística dels sistemes d'informació en salut pública, per a l'any 2003. [2003/6090]
  
La Conselleria de Sanitat, a través de Direcció General per a la Salut Pública, convoca la concessió de tres beques per a ajudes a estudis i per a la formació en investigació en matèries d'anàlisi epidemiològica i estadística dels sistemes d'informació en salut pública.
  
L'objectiu general d'esta convocatòria és afavorir la producció de coneixement científic com a element base en el qual fonamentar els programes, les polítiques de salut i les activitats del sistema de vigilància en salut pública.
  
Per això, a proposta de la Direcció General per a la Salut Pública i fent ús de les facultats que em conferix el Decret 87/1999, de 30 de juliol, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre i pel Decret 46/2001, de 27 de febrer, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
La present orde té per objecte convocar concurs públic per a la concessió de tres beques destinades a llicenciats en Matemàtiques o llicenciats en Ciències i Tècniques Estadístiques per a ajudes a estudis i per a la formació en investigació en matèries d'anàlisi epidemiològica i estadística en curs de realització en la Direcció General per a la Salut Pública, en col·laboració amb la Universitat de València-Estudi General i la Universitat d'Alacant, i aprovar les bases per què es regix esta convocatòria, incloses com a annex I de la present resolució.
  
Article 2
  
Les beques que regula esta orde es finançaran a càrrec del programa pressupostari 413.10, de la Direcció General per a la Salut Pública, línia de subvenció amb codi comptable T4594, per un import total màxim de 33.760,00 euros per a l'any 2003.
  
Article 3
  
S'autoritza el director de la Direcció General per a la Salut Pública perquè, en l'àmbit de les seues competències, adopte les mesures necessàries per al desplegament i aplicació d'esta orde.
  
Article 4
  
Contra la present orde, que exhaurix la via administrativa, es pot interposar recurs contenciós administratiu, davant de la sala contenciosa administratiu del Tribunal Superior de Justícia de la Comunitat Valenciana, dins del termini de dos mesos, comptador des de l'endemà de la publicació, d'acord amb el que establixen els articles 10 i 46 de la Llei reguladora de la Jurisdicció Contenciós Administrativa. Potestativament, es pot fer la interposició de recurs de reposició, segons que disposen els articles 116 i 117 de la Llei 30/1992, de 26 de novembre.
  
Article 5
  
La present orde entrarà en vigor el mateix dia de publicació en el Diari Oficial de la Generalitat Valenciana.
  
València, 8 de maig de 2003
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Beques per a ajudes a estudis i per a la formació en investigació en matèries d'anàlisi epidemiològica i estadística dels sistemes d'informació en salut pública
  
Primera. Objecte
  
Les beques tenen per objecte les ajudes a estudis i per a la formació en investigació en matèries d'anàlisi epidemiològica i estadística mitjançant la participació en projectes d'investigació en curs de realització en la Direcció General per a la Salut Pública en col·laboració amb la Universitat de València-Estudi General i la Universitat d'Alacant.
  
Segona. Nombre de beques i duració
  
Les beques són un total de tres i estan destinades a llicenciats en Matemàtiques o llicenciats en Ciències i Tècniques Estadístiques que exerciran l'activitat objecte de la beca en la Direcció General per a la Salut Pública. Dos d'estes beques s'emplaçaran en el Servici d'Epidemiologia de la Direcció General per a la Salut Pública a València, mentre que la tercera s'emplaçarà en el Registre de Mortalitat a Alacant.
  
El període de duració de la beca comprén des de l'endemà de la notificació fins al 31 de desembre del 2003. No obstant això, pot prorrogar-se a l'exercici 2004, mitjançant una resolució motivada, condicionada a l'existència de consignació pressupostària, adequada i suficient, en l'exercici 2004. En qualsevol cas, la beca no pot tindre una duració superior a 18 mesos.
  
Tercera. Dotació, pagament de les beques
  
Les beques estan dotades de 937,77 euros bruts mensuals, amb un import total màxim per a l'any 2003 d'11.253,33 euros, per a cada una d'elles, que estaran subjectes a les retencions que corresponguen legalment. Els becaris han d'acreditar que disposen de cobertura sanitària.
  
L'import de les beques s'abona mensualment, després del certificat de conformitat emés per la Direcció General per a la Salut Pública.
  
Quarta. Titulació exigida
  
Els aspirants que desitgen accedir a la present convocatòria de beques han d'estar en possessió del títol de llicenciat en Matemàtiques o llicenciat en Ciències i Tècniques Estadístiques amb posterioritat a 1997.
  
Cinquena. Condicions generals i barem
  
1. Es tindran en compte en el procés de selecció, els coneixements següents:
  
a) Haver cursat matèries relacionades amb l'estadística.
  
b) Coneixement d'estadística bayesiana.
  
c) Coneixement de maneig de bases de dades, llenguatges de programació i paquets informàtics d'estadística.
  
d) Coneixement de tècniques d'estadística espacial i mediambiental.
  
e) Coneixements d'anglés, especialment a nivell de lectura.
  
2. Els mèrits adduïts pels aspirants es valoraran de la forma següent:
  
a) Expedient acadèmic: fins a 3 punts
  
b) Formació extraacadèmica: fins a 2 punts
  
c) Valoració d'aspectes curriculars relacionats amb l'activitat objecte de la beca: fins a 4 punts.
  
d) Coneixements de ferramentes informàtiques pròpies de la plaça: fins a 2 punts
  
e) Coneixement de valencià i altres idiomes comunitaris: fins a 1 punt
  
3. Seran excloses les sol·licituds dels aspirants que tinguen una relació laboral remunerada. Els mèrits que s'al·leguen han de ser acreditats, degudament compulsats, en el moment de presentació de sol·licituds.
  
Sisena. Formalització de sol·licituds i termini
  
1. Els models d'impresos de sol·licitud s'han d'ajustar al de l'annex II i s'han de presentar en el Registre General de la Conselleria de Sanitat (carrer del misser Mascó, núm. 31 de València).
  
Els candidats hauran de presentar la sol·licitud en el mateix Registre General o tramitar-la per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant la documentació següent:
  
- fotocòpia compulsada del document nacional d'identitat.
  
- curriculum vitae, en el qual s'indicarà l'experiència professional, idiomes, beques concedides, etc. i en el que es faran constar les dades personals, data i lloc de naixement, domicili actual, població, codi postal, telèfon (del domicili i, si cal, mòbil) i fax més pròxim.
  
- fotocòpia compulsada del títol de llicenciat en Matemàtiques o llicenciat en Ciències i Tècniques Estadístiques o del document acreditatiu d'haver abonat els drets d'expedició del títol.
  
- expedient acadèmic
  
- qualssevol altres documents que acrediten la possessió del títol o mèrits, docents, investigadors o professionals que es desitgen al·legar
  
- declaració jurada de no tindre concedida qualsevol altra beca o ajuda per a esta activitat o semblant i estar al corrent en les seues obligacions fiscals i davant de la Seguretat Social.
  
- una altra documentació que l'aspirant considere d'interés.
  
Perquè siguen tinguts en compte en la baremació, es requerirà l'acreditació dels documents mitjançant la presentació de fotocòpies compulsades dels oficials corresponents.
  
2. El termini de presentació de sol·licituds és de 10 dies hàbils, comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Les sol·licituds s'han d'adreçar a la Direcció General per a la Salut Pública, carrer del misser Mascó, núm. 31, València 46695.
  
Setena. Selecció
  
Es constituïx la comissió avaluadora, que estarà presidida pel director general per a la Salut Pública, o per la persona que hi delegue, i estarà composta pels membres següents:
  
- 3 representants del servici d'Epidemiologia
  
- 1 dels dos directors dels programes d'investigació que desplega la Direcció General per a la Salut Pública relacionats amb l'objecte de les beques
  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
  
La comissió té facultats per a resoldre tots els dubtes que apareguen en la interpretació de les bases. La comissió pot convocar tots els aspirants que considere oportú, per a comprovar, mitjançant una entrevista, els punts o mèrits adduïts que considere d'interés.
  
El funcionament de la comissió s'ha d'adaptar al que establix la present convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Una vegada finalitzat el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva, per si hi havia cap renúncia o abandó.
  
El comité se reserva la facultat de deixar deserta, total o parcialment, l'adjudicació de les beques convocades i d'interpretar el contingut d'estes bases.
  
Huitena. Resolució de la convocatòria.
  
1. En el termini màxim de 20 dies hàbils a partir de l'endemà de la finalització de presentació de sol·licituds, les beques s'adjudicaran mitjançant una resolució del conseller de Sanitat, a proposta de la Direcció General per a la Salut Pública i a la vista de la proposta de la comissió avaluadora, la qual es publicarà en el Diari Oficial de la Generalitat Valenciana.
  
2. Així mateix, la resolució concedida es notificarà a les persones interessades i a més es publicarà la relació per orde de puntuació obtinguda pels aspirants en el tauler d'anuncis de la Conselleria de Sanitat (carrer del misser Mascó, 31 € València), d'acord amb l'article 4.3 del Decret 108/1992, de 6 de juliol, del Govern Valencià, pel qual es regula la concessió de beques. Esta relació es constituirà com a borsa de reserva, per si hi havia cap renúncia o abandó.
  
3. La Direcció General per a la Salut Pública convocarà els adjudicataris per a la firma del corresponent document de notificació i acceptació, que ha de fer-se en un termini no superior a 10 dies hàbils des de la data de l'acceptació per part dels adjudicataris.
  
Novena. Drets, obligacions, tutoria i incidències dels becaris
  
1. Per a les ajudes a estudis i investigació en matèria d'anàlisi epidemiològica i estadística continguts en la present orde, se seguirà el que disposa Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana, en especial l'article 47.
  
2. Les beques objecte de la present convocatòria són incompatibles amb l'aprofitament de qualsevol altra beca per a esta activitat o semblant, ajuda o activitat laboral que supose una semblant activitat o que impedisca el compliment de les obligacions com a becari. La infracció d'esta regla deixarà sense efecte la beca adjudicada.
  
3. Els beneficiaris de les subvencions, si cal, han d'acreditar, en el moment immediatament posterior a la recepció de la notificació de la resolució de concessió, que es troben al corrent en les obligacions tributàries i de Seguretat Social, en la forma que s'establix en l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
4 La Direcció General per a la Salut Pública ordenarà les activitats i establirà la dedicació i torns dels becaris segons els criteris dels seus servicis i mitjans, i amb una dedicació total de 35 hores setmanals.
  
5. Les obligacions dels becaris són:
  
a) col·laborar en els treballs apropiats a la seua titulació i assistència a la investigació.
  
b) fer el treball encomanat.
  
c) un mes abans de la finalització de la beca, redactar una memòria científica i de les activitats dutes a terme durant el temps becat.
  
6. Finalitzat el període d'aprofitament de la beca, i amb l'informe previ d'assistència, aprofitament i aptitud, el director general per a la Salut Pública estendrà el certificat corresponent.
  
7. Si els becaris, com a conseqüència del desplegament de les tasques que hagen de dur a terme, incorregueren en despeses de desplaçament, pernoctació o restauració, els seran rescabalats en els termes que, per al personal de la Generalitat Valenciana i l'adscrit funcionalment al seu servici, establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació d'eixa normativa s'ha de referir únicament als conceptes i quanties que han de ser rescabalats sense que això implique una modificació en la relació jurídica del becari amb l'administració.
  
8. El conseller de Sanitat resoldrà les incidències que es produïsquen durant el període d'aprofitament de les beques i pot deixar-les sense efecte, amb l'audiència prèvia a la persona interessada, en els casos següents:
  
a) incompliment de les seues obligacions.
  
b) no fer l'activitat que motivà la concessió de la beca.
  
c) deixar de reunir els requisits exigits en la present convocatòria.
  
9. Davant de les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció.
  
Huitena. Recursos
  
Contra la resolució d'adjudicació de beques que exhaurix la via administrativa es pot interposar, amb caràcter potestatiu, un recurs de reposició davant del conseller de Sanitat en el termini d'un mes des de la publicació o modificació (article 116 de la Llei 30/92)). També es pot interposar un recurs contenciós administratiu, de conformitat amb l'article 109 i 110 de la Llei 30/92, de Règim Jurídic de les Administracions Públiques i del Procediment Administratiu Comú, així com en l'article 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la sala contenciosa Administratiu del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la notificació de la resolució.
  
ANNEX II
  
Sol·licitud de beca per a la realització de pràctiques professionals de llicenciats en Matemàtiques o llicenciats en Ciències i Tècniques Estadístiques
  
(nom i cognoms) ...., amb domicili a ..., carrer ..., núm. ...., amb DNI núm. ..., telèfon familiar ..., telèfon mòbil ... i fax .... Coneixent l'Orde de 8 de maig de 2003, per la qual la Conselleria de Sanitat convoca tres beques per a ajudes a estudis i per a la formació en investigació en matèries d'anàlisi epidemiològica i estadística dels sistemes d'informació en salut pública, per a llicenciats en Matemàtiques o llicenciats en Ciències i Tècniques Estadístiques, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, en cas de ser adjudicatari, declare que totes les dades personals, acadèmiques i professionals assenyalades en l'escrit són certes, i adjunte la documentació següent:
  
- fotocòpia compulsada del document nacional d'identitat.
  
- curriculum vitae, en el qual s'indica l'experiència professional, idiomes, beques aprofitades, etc. i en el qual es fan constar les dades personals, data i lloc de naixement, domicili actual, telèfon (de domicili i, si cal, mòbil), fax i una foto de mida carnet del sol·licitant.
  
- fotocòpia compulsada del títol de llicenciat en Matemàtiques o llicenciat en Ciències i Tècniques Estadístiques o del document acreditatiu d'haver abonat els drets d'expedició del títol.
  
- expedient acadèmic.
  
- fotocòpia compulsada dels documents que acrediten la possessió de títols, cursos i mèrits que figuren en el currículum.
  
- memòria descriptiva de l'experiència professional
  
- declaració jurada de no tindre concedida qualsevol altra beca o ajuda per a esta o semblant activitat i estar al corrent en les seues obligacions fiscals i davant de la Seguretat Social, així com tindre cobertura sanitària.
  
SOL·LICITE:
  
Que tingueu per admesa la present instància amb la seua documentació per al que establix la convocatòria de beques.
  
València, a ., d .... de 2003
  
Firma de la persona interessada
  
DIRECCIÓ GENERAL PER A LA SALUT PÚBLICA